stanford-oval/wikipedia huggingface dataset:
קרל גאורג פון ראומר
קורות חיים

פון ראומר נולד בוורליץ בדוכסות אנהלט-דסאו. הוא היה בנם של גאורג פרידריך פון ראומר (1755–1822), שהיה קמרדירקטור (Kammerdirektor, כלומר מנהל הלשכה, פקיד ראשי במחלקה הפיננסית) באנהלט ותרם רבות לחקלאות, ושל שרלוטה לואיזה אדלהייט דה מארס (1761–1811), בתו של יוהאן נואה דה מארס מראגון, ואחיו של ההיסטוריון פרידריך פון ראומר. לאחר שלמד בגימנסיה של יואכימשטאל, הוא למד תחילה משפטים ומינהל ציבורי באוניברסיטאות האלה וגטינגן, אך בעצת המדען הנורווגי הנריק שטפנס (אנ'), לאחר הבחינות שלו, השלים תואר ב"גאוגנוזיה" (השם הקודם למדע הגאולוגיה) ומינרלוגיה אצל אברהם גוטלוב ורנר באקדמיית הכרייה של פרייברג (אנ'). בשנים 1808 עד 1809 הוא יצא לסיור לימודי לפריז שבצרפת עם חברו מוריץ פון אנגלהרדט (אנ').
בשנת 1810, בהתערבות אחיו, ראומר התקבל בתחילה כמזכיר במחלקת הכרייה בברלין, אך שנה לאחר מכן עבר כפרופסור למינרלוגיה באוניברסיטת ברסלאו. הוא לימד וחקר כאן עד 1819, אך בינתיים השתתף בכיבוש פריז ב-1813/14 כמתנדב וכשליש תחת הגנרל אוגוסט ניידהרדט פון גנייזנאו במסגרת המערכה בגרמניה (1813). בשנת 1812 מינתה אותו האקדמיה הבווארית למדעים ומדעי הרוח (אנ') לחבר מקביל.
עקב תמיכתו באחוות ברסלאו הוותיקה של ראצ'קס (גר'), הוא נקלע לעימות עם הממונה עליו, וכתוצאה מתקנות קרלסבאד, הועבר לאוניברסיטת האלה-ויטנברג ולמשרד הכרייה הבכיר שם.
לאחר שנתקל בעוינות גם כאן, הוא נפרד ב-1823 ובתחילה הצטרף למוסד החינוכי של נירנברג בניהולו של המחנך הרפורמי היינריך דיטמר (גר'). בשל מחויבותו לחינוך דתי למהדרין ברוח הפייטיזם, שאותו הצליח ליישם שם רק בקושי ניכר, איבד בית הספר את כל תלמידיו עד 1826 ונאלץ להיסגר ב-1827. פון ראומר מונה לאחר מכן לפרופסור לידיעת הטבע והמינרלוגיה באוניברסיטת ארלנגן-נירנברג (אנ'), שם לימד עד סוף ימיו. גם כאן הוא יצר קשר במהירות עם התאולוגים כריסטיאן קראפט (גר'), וילהלם לוהה (אנ') ואחרים, איתם המשיך לתמוך בתנועת התחייה הפרוטסטנטית המתעצמת של אותה תקופה. יחד הם הפכו למבשרים או המייסדים של מה שנקרא אסכולת ארלנגר (גר').
בהקשר למחויבות זו, היה פון ראומר גורם מרכזי בהקמת "מרכז ההצלה לנערים עניים בנירנברג" (Armen-Knaben-Rettungsanstalt Nürnberg) הראשון, לימים "פיילהוף" (Veilhof), וכן חוגים לבנות, ובשנת 1849, מה שנקרא "בית הצלה". ברוח המיסיון הפנימי (אנ') של יוהאן היינריך ויכרן (אנ') בארלנגן. בנוסף, פון ראומר היה אחד המכינים לקונגרס כנסיית ויטנברג ב-1848 והיה עורך שותף של ה-Evangelische Kirchenzeitung (עיתון הכנסייה האוונגליסטית) ושל Erlanger Zeitschrift für Protestantismus und Kirche (המגזין של ארלנגן לפרוטסטנטיות וכנסייה). באותן שנים כתב את עבודתו החינוכית העיקרית, Geschichte der Pädagogik (תולדות הפדגוגיה), שבה ניסח את הכיוון ה"התעוררות השמרנית" שלו בניגוד ברור לתזות של ז'אן-ז'אק רוסו ואדולף דיסטרווג (אנ').
בשל מחויבותו הבלתי נלאית לצורכי האנשים בעיר, הפך קרל פון ראומר לאזרח כבוד של העיר ארלנגן ב-1861. הוא מת בארלנגן וקבור בה.
משפחתו

קרל גאורג לודוויג פון ראומר היה נשוי לפרידריקה רייכארדט (Friederike Reichardt‏; 1790–1869), בתם של המלחין יוהאן פרידריך רייכארדט ויוהאן וילהלמינה דורותיאה אלברטי. יחד נולדו להם שני בנים וארבע בנות: הבלשן והחוקר הגרמני רודולף פון ראומר והשופט בעיירה דינקלסביל האנס פון ראומר, לימים חבר האספה הלאומית של פרנקפורט. הבנות דורותיאה (1812–1844), שנישאה למנהל המיסיון פטר הלר, אנה (1825–1888), שנישאה לכומר הנס ניקולאוס הנסן, סופי (1827–1863), שנישאה לפרופסור לתאולוגיה מדורפט אלכסנדר פון אוטינגן (אנ'), ואגנס פון ראומר (1830–1894). בשל הקשר שלו למשפחת רייכארדט, היה ראומר אחד מהאורחים הקבועים של Herberge der Romantik (אכסניית הרומנטיקה), כפי שנקרא גם הגן הפרטי של חמו. זה היה מקום מפגש תרבותי בגיבכנשטיין, שבו נפגשו בקביעות ידוענים מדעיים ומוזיקליים-ספרותיים כדי להחליף רעיונות וליצור מוזיקה יחד.
ההיסטוריון המאוחר יותר קורט פון ראומר היה אחד מניניו. קרל פון ראומר היה גם בן דודו של ארנסט לודוויג פון גרלאך (אנ') ושל אחיו.
עקב מעברו לבוואריה היה פון ראומר גם המייסד של הענף הבווארי של משפחת האצולה של פון ראומר.
מספריו

Geognostische Fragmente (1811) - פרגמנטים גאוגנוסטיים
Der Granit des Riesengebirges (1813) – הגרניט של רכס רייזנגבירגה
Das Gebirge Niederschlesiens, der Grafschaft Glatz und eines Theils von Böhmen und der Oberlausitz (1819) - הרי שלזיה התחתונה, מחוז גלץ וחלק מבוהמיה ולוסציה עילית
A B C Buch der Krystallkunde (1817, 1821) – האלף בית של הקריסטלוגרפיה
Lehrbuch der allgemeinen Geographie (1832) – מדריך לגאוגרפיה כללית
Kreuzzüge, (1840–64)) – מסעות הצלב
Geschichte der Pädagogik (1846–55) – תולדות הפדגוגיה ב-4 כרכים
Beschreibrung der Erdoberfläche (1866) – תיאור פני כדור הארץ
הוא גם כתב אוטוביוגרפיה, שפורסמה לאחר מותו ב-1866.
הערות שוליים

↑  Prof. Dr. Karl von Raumer
↑  Chambers' Encyclopaedia: A Dictionary of Universal Knowledge Google Books
| --- | --- |
בקרת זהויות :  NLI: 987007282887905171  PLWABN: 9810540222705606  BIBSYS: 99068341  CiNii: DA05547820  GND: 118749250  ISNI: 0000 0001 0899 8344  LCCN: no97062332  NKC: zmp20231180284  NLA: 35725627  NLG: 137018  NTA: 069567271  RERO: 02-A026550877  SUDOC: 080577369  Trove: 1059700  VcBA: 495/242885  VIAF: 50020774   WorldCat (עם VIAF): 50020774
מבוא לאהבה

| --- | --- |

כריכת הספר "מבוא לאהבה"
 מידע כללי
 מאת:  אמנון ז'קונט
 שפת המקור:  עברית
 סוגה:  רומן רומנטי, רומן בלשי
 נושא:  רומן מחוץ לנישואים, מוות
 מקום התרחשות:  אוניברסיטת תל אביב, תל אביב, קריית ביאליק
 תקופת התרחשות:  2000
 הוצאה
 הוצאה בשפת המקור:  כתר הוצאה לאור
 מקום הוצאה:  ירושלים
 תאריך הוצאה:  2001
 תאריך הופעה ראשונה:  1 בינואר 2001
 מספר עמודים:  265
 עורך:  אורי אדלמן
 קישורים חיצוניים
 מסת"ב:  מסת"ב 965-07-1038-8
מבוא לאהבה הוא רומן רומנטי ובלשי, שנכתב בשנת 2001 על ידי הסופר הישראלי אמנון ז'קונט, העוסק ברומן מחוץ לנישואים שהחל בפקולטה למדעי הרוח באוניברסיטת תל אביב, ובחקירת מותו של סטודנט שאיים על רומן זה. כל הדמויות בספר הן בדויות, ואין לספר קשר למציאות. בית הספר להגות השוואתית שכתוב עליו בספר, אינו קיים באוניברסיטת תל אביב.
הספר נחשב לרב-מכר ואזל בבית ההוצאה לאור.
דמויות

דמויות בספר, לפי סדר הופעתן:
עמי (עמיצור) פלדמן, דוקטור לפילוסופיה ומרצה בלימודי תואר שני בבית הספר להגות השוואתית באוניברסיטת תל אביב. הפרוטגוניסט בספר.
תמי, תלמידה לשעבר של עמי ואשתו השנייה.
הילה, בתם של עמי ותמי.
רבקה פלדמן, אימו של עמי.
שרי דה-לוי, סטודנטית לפילוסופיה בקורס של עמי.
אדווה, סטודנטית בקורס של עמי.
אריאל יאנוביצי, סטודנט בקורס של עמי.
פרופסור שפרה פרנקל, ראשת בית הספר להגות השוואתית, דקאנית הפקולטה למדעי הרוח לאחר מכן.
מוריס יאנוביצי, אביו של אריאל ותורם לבית הספר.
טללית גליק, מזכירתה של שפרה. האנטגוניסטית בספר.
פרופסור חיים זראי, אחד ממורי עמי בעבר, ושותפו לחדר בבית הספר.
מפקח יוסף פניגשטיין, חוקר במשטרת ישראל.
מאיר, גיסו של עמי ופקיד בעיריית בת ים.
אברהם (אברם) לוי, אביה של שרי.
עמנואל, שוער במלון הילטון תל אביב.
דויד פרנקל, בעלה של שפרה וצייר ידוע.
ביקורות

אריאנה מלמד כתבה על "מבוא לאהבה" שהוא ספר טיסה מצוין, ואי אפשר להניחו גם כשמהדקים את החגורות, אבל היא מצפה ליותר בספר הבא של ז'קונט. על עמי כתבה מלמד שהוא מרצה לפילוסופיה, אצן וסקסופוניסט חובב, שהיה רוצה לחזור לספסל הלימודים בגילמן, לשמוע את "מבוא לאהבה" ולהבין איך התפרקו חייו במהירות מסחררת כזו. היא הסבירה שיום טרוד בחייו הפך לסיוט מורכב של רצח ובגידה בכמה מישורים. אומנם הייתה רק גווייה אחת, אך סביב גווייה זו השתרעו ענייני כבוד וזהות, סודות ושקרים, ואפסותם של מי שרוצים יותר מדי ואינם מוצאים חמלה מספקת לזולת, אפילו במחיר של הרס חייהם. מלמד מציינת את ההיפר-ריאליזם של הספר, שגרם לז'קונט להדגיש בסופו כי כל הדמויות בדויות.
באתר סימניה כתבה קוראת ב-2015 שהספר מעט אנכרוניסטי, והקשר של עמי עם הסטודנטית נחשב היום להטרדה מינית. היא השוותה את "מבוא לאהבה" ל"סטונר", וקבעה שהספרים שונים. שרמן כתבה שם שחיפשה אהבה וקיבלה ספר מתח. לדבריה, לא ניצל הספר את הפוטנציאל שלו, והסתיים מהר מדי. מיכל כתבה: "ישן וטוב".
הערות שוליים

1 2 3 4 5 6  הספר "מבוא לאהבה", גוגל ספרים, הדפים משתנים רנדומלית
↑  מבוא לאהבה, Goodreads
1 2  מבוא לאהבה, קריאת פרק ראשון, באתר E-vrit.co.il
↑  כדברי ז'קונט בעמוד האחרון של הספר, אחרי עמוד 265
↑  מבוא לאהבה, הוצאת כתר
↑  רמת הפירוט נדרשת, כדי להבין את עבודתה של שרי.
↑  שירותי כוכביות, אתר בזק
↑  במציאות אין מסדר כזה בעיר העתיקה. המנזר הכי קרוב בשם כזה נמצא בלטרון.
↑  שני רחובות מרחוב בלפור.
1 2  אריאנה מלמד, תעשה כבר משהו עם אהבה, באתר ynet, 28 בנובמבר 2001
1 2  ביקורות ספרים על הספר מבוא לאהבה – רומן אהבה, באתר סימניה, ‏30 בדצמבר 2015
עבאס אמיר-אנטזם

| --- | --- |

 לידה:  18 באוגוסט 1932 טהראן, איראן 
 פטירה:  12 ביולי 2018 (בגיל 85) טהראן, איראן 
 מדינה:  איראן 
 השכלה:  אוניברסיטת קליפורניה בברקלי  אוניברסיטת טהראן 
 מפלגה:  החזית הלאומית האיראנית 
 בן או בת זוג:  Elaheh Mizani (1997–2018) 
 מספר צאצאים:  2 
 פרסים והוקרה:  פרס ברונו קרייסקי 
 iran-amirentezam.com
 
עבאס אמיר-אנטזם (בפרסית: عباس امیرانتظام; באנגלית: Abbas Amir Entezam; ‏18 באוגוסט 1932 – 12 ביולי 2018) היה פוליטיקאי איראני וסגן ראש הממשלה בממשלתו של מהדי באזרגאן בשנת 1979. אנטזם פעל למען דמוקרטיה באיראן ובשנת 1981 נעצר ונכלא בגין האשמות ריגול לטובת ארצות הברית, עם זאת נטען כי האשמות אלה הן רק כיסוי לכך שנאסר בעקבות התנגדותו לעליית הממשלה התיאוקרטית באיראן. אנטזם הוא האסיר הפוליטי שהוחזק למשך הזמן הארוך ביותר בכלא האיראני. לאחר 17 שנים בכלא שוחרר ונעצר מספר פעמים כך שסך הכל ריצה קרוב ל-38 שנים. אנטזם נפטר ב-2018 לאחר שחווה דום לב.
ילדות והשכלה

אנטזם נולד ב-1932 בטהראן שבאיראן למשפחה מהמעמד הבינוני. אנטזם נשאר בטהראן עד סיום לימודי ההנדסה באוניברסיטת טהראן  ב-1955. למד באוניברסיטת ברקלי שבארצות הברית שם סיים תואר שני באדריכלות. לאחר מכן למד באוניברסיטת פריז שבצרפת שם סיים תואר שני נוסף.
קריירה > בארצות הברית

בשנת 1955 הפך אנטזם לנציג בתנועה לשחרור איראן, לא ידוע הרבה על פועלו בתנועה. לאחר שסיים את לימודיו הגבוהים, נשאר אנטזם בארצות הברית ועבד כאיש עסקים, עד שבאזור 1970 חזר לאיראן על מנת להיות עם אמו החולה.
קריירה > בארצות הברית > באיראן

בעקבות פעילותו הקודמת עם התנועה לשחרור איראן, שושלת פהלווי (ששלטה באיראן בשנים אלה) אסרה עליו לצאת מאיראן. אנטזם התבסס באיראן והקים משפחה, ובנוסף לזאת חבר מחדש למייסד התנועה לשחרור איראן, מהדי באזרגאן, כחבר עסקים.
בדצמבר 1978 מינה באזרגאן את אנטזם להיות ראש הלשכה המדינית בתנועה לשחרור איראן, והשותפות הפוליטית שלהם נמשכה ב-1979, לאחר המהפכה האיראנית, מנהיג המהפכה אייתוללה חומייני מינה את באזרגאן להיות ראש הממשלה והוא בתורו מינה את אנטזם להיות סגנו והדובר הרשמי לממשלה החדשה. במהלך תפקידו אנטזם ניסה לבנות מחדש את היחסים בין ארצות הברית לבין איראן, וחתר למגעים דיפלומטיים עם שגרירות ארצות הברית ולנורמליזציה של היחסים בין שתי המדינות. בהמשך שנת 1979, אנטזם הצליח להחתים את רובו של הקבינט על מכתב שהתנגד למועצת המומחים ושבו נוסחה חוקת הרפובליקה האיסלאמית של איראן החדשה שבה גופים דמוקרטיים היו כפופים לגופים פקידותיים, מתנגדיו התיאוקרטיים תקפו אותו. באוגוסט 1979 מינה באזרגאן את אנטזם לשגריר איראן בשוודיה.
מאסר > תקופת מאסר

בדצמבר 1979 הרשויות האיראניות ביקשו מאנטזם לחזור בדחיפות לטהראן באמצעות מכתב. הוא חזר לטהראן ונעצר בעקבות האשמות שהיו מבוססות על סדרה של מסמכים שנלקחו משגרירות ארצות הברית לאחר ההשתלטות עלייה במהלך משבר בני הערובה באיראן. על אנטזם נגזר מאסר עולם. תחילה, אנטזם ריצה 17 שנים רצופות בכלא האיראני, "כלא אווין". ההאשמות שעל פיהן נעצר כללו ריגול לטובת ארצות הברית, קיום מגעים עם סוכנות הביון המרכזית, העברת מידע ל"סוכני אויב" ויצירת קשרים איתם על מנת לחסום את החוקה שהעניקה את הכוח העליון לאייתוללה רוחאללה חומייני, מנהיגה המהפכני של איראן. ב-1998 הוא שוחרר, אך תוך פחות משלושה חודשים נעצר בשנית. לאורך השנים עד מותו אנטזם שוחרר ונעצר מחדש מספר פעמים בעקבות אמירות נגד השלטון.
מאסר > תקופת מאסר > התנאים והעינויים בכלא האיראני

במכתבים שהוברחו שנכתבו על ידי אנטזם, היו תיעודים לעינויים פיזים ופסיכולוגיים כאחד, שהאסירים בכלא היו נתונים להם. במכתבים תוארו מספר מקרים ביניהם, השמה של אסירים בתוך ארוני קבורה קטנים בגודל של כ־50x80x140 ס״מ. אנטזם כתב על מספר מקרים שבהם עיניו כוסו והוא נלקח לחדר ההוצאה להורג, פעם אחת הוא רשם שהוחזק שם במשך שני ימים בעוד שהאימאם שקל את הוצאתו להורג. אנטזם אף כתב על כך ששהה בבידוד במשך 555 ימים. במקרה נוסף נאלץ לחלוק שנתיים וחצי  תא כה צפוף שהאסירים נאלצו לקחת תורות לשינה על הרצפה. בנוסף אנטזם תיאר מחסור באוכל, שינה, סבון, תרופות ועוד. בעקבות שהותו בתנאים אלו סבל אנטזם מנזק קבוע באוזן, עיוותים בעמוד השדרה ומחלת עור.
פטירה

אנטזם נפטר ב-12 ביולי 2018 בטהראן, איראן. לפי אשתו, אלחה אמיר-אנטזם, חווה אנטזם דום לב. יום לאחר מכן הוא נקבר בבית הקברות בהשת-א-זהרה שבטהראן.
פרסים

פרס ברונו קרייסקי (1998)
פרס יאן קרסקי (2003)
הערות שוליים

↑  Press, The Associated (2018-07-13). "Abbas Amir Entezam, Iranian Official Jailed as a Spy, Dies at 86". The New York Times (באנגלית אמריקאית). ISSN 0362-4331. נבדק ב-2023-11-26.
1 2 3 4 5 6  iranian.com: Abbas Amir-Entezam, Amir-EntezamMasoud Kazemzadeh, www.iranian.com
1 2 3  John Lorentz, The A to Z of Iran, Rowman & Littlefield, 2010-04, ISBN 978-0-8108-7638-5. (באנגלית)
↑  Interrogator Of Former Iran Revolutionary Admits He Was Victim Of Enmity With America, Radio Free Europe / Radio Liberty, ‏2020-07-15 (באנגלית)
↑  The Iranian politician who went from deputy PM to long-suffering political prisoner, The Independent, ‏2018-07-19 (באנגלית)
1 2  Perseverance and honor: Interview with Abbas Amir-Entezam, web.archive.org, ‏2008-12-11
↑  DIPLOMATIC CORPS: Abbas Amir-Entezam IRI's First Ambassador to Sweden (1979) | Iranian.com, iranian.com
↑  https://pure.uva.nl/ws/files/1110785/54691_14.pdf
↑  Ervand Abrahamian, Tortured Confessions: Prisons and Public Recantations in Modern Iran, University of California Press, 2023-04-28, ISBN 978-0-520-92290-7. (באנגלית)
↑  Iran's Longest-Held Political Prisoner Gets Low-Key Funeral, Voice of America, ‏2018-07-13 (באנגלית)
| --- | --- |
בקרת זהויות :  NLI: 987007446855005171  GND: 1114926264  ISNI: 0000 0000 4239 0255  LCCN: no2001080689  NTA: 109766776  SUDOC: 119431548  VIAF: 78435562   WorldCat (עם VIAF): 78435562
וילהלם רו

| --- | --- |

 לידה:  9 ביוני 1850 ינה, הדוכסות הגדולה של סקסוניה-ויימאר-אייזנך 
 פטירה:  15 בספטמבר 1924 (בגיל 74) האלה, רפובליקת ויימאר 
 מדינה:  הדוכסות הגדולה של סקסוניה-ויימאר-אייזנך, ממלכת פרוסיה, רפובליקת ויימאר 
 מקום קבורה:  St. Laurentius church 
 השכלה:  אוניברסיטת פרידריך שילר  אוניברסיטת הומבולדט של ברלין  האוניברסיטה של שטרסבורג 
 מעסיק:  אוניברסיטת ורוצלב, אוניברסיטת האלה-ויטנברג, אוניברסיטת אינסברוק, אוניברסיטת אינסברוק 
 השקפה דתית:  Protestant 
 פרסים והוקרה:  Norwegian PhD  מסדר הכתר  דרגה 3 במסדר העיט האדום 
 
וִילְהֶלְם רוּ (בגרמנית: Wilhelm Roux; 9 ביוני 1850 –  15 בספטמבר 1924) היה אנטומיסט ואמבריולוג גרמני, וחלוץ הביולוגיה ההתפתחותית.
נעוריו ולימודיו

Roux נולד והתחנך בינה, גרמניה שם למד באוניברסיטה ולמד אצל ארנסט הקל. הוא גם למד באוניברסיטה בברלין ובשטרסבורג אצל גוסטב שוואלבה (אנ'), פרידריך דניאל פון רקלינגהאוזן ורודולף וירכו. אף על פי שהוכשר כרופא קליני, הוא העביר את הקריירה שלו בביולוגיה ניסויית. עבודת הדוקטורט שלו על ההתפתחות האמבריולוגית של כלי דם הייתה מחקר מוקדם מכונן במודלים ביו-פיזיים, אבן דרך בחקר מערכת הלב וכלי הדם.
קריירה ומחקר

במשך עשר שנים עבד רו בברסלאו (כיום ורוצלב), והפך למנהל המכון שלו לאמבריולוגיה ב-1879. הוא היה פרופסור באינסברוק, אוסטריה בין השנים 1889–1895, ולאחר מכן קיבל קתדרה של פרופסור במכון האנטומי של אוניברסיטת האלה-ויטנברג, תפקיד בו התמיד עד 1921.
המחקר של רו התבסס על הרעיון של Entwicklungsmechanik או מכניקה התפתחותית: הוא חקר את המנגנונים של התאמות תפקודיות של עצמות, סחוס וגידים למומים ומחלות. המתודולוגיה שלו הייתה להפריע להתפתחות עוברים ולצפות בתוצאה. חקירותיו של רו בוצעו בעיקר על ביצי צפרדעים כדי לחקור את המבנים המוקדמים ביותר בהתפתחות הדו-חיים. מטרתו הייתה להראות תהליכים דרוויניסטים הפועלים ברמה התאית.
בשילוב עם הגילוי המחודש של מאמרו של גרגור מנדל משנת 1866 על יסודות תורשתיים באפונה, תוצאות אלו הדגישו את התפקיד המרכזי של הכרומוזומים בנשיאת חומר תורשתי. בחלוקת תאים התא מתחלק לשני חצאים עם מספר שווה של כרומוזומים הדומים לתא האב והם דיפלואידים באופיים.
בשנת 1885 הסיר רו קטע מהלוח העצבי (אנ') של תרנגולת עוברית והשרה אותו בתמיסת מלח חמה למשך 13 ימים, תוך ביסוס העיקרון של תרבית רקמות תהליך שיפותח בהמשך על ידי הביולוג האמריקאים רוס גרנוויל הריסון (אנ') ופול אלפרד וייס (אנ').
בשנת 1888 פרסם רו את תוצאות סדרת ניסויי פגמים שבהם לקח עוברי צפרדע של 2 ו-4 תאים והרג מחצית מתאי כל עובר באמצעות מחט חמה. הוא דיווח שהם גדלו לחצי עוברים ושיער שתפקודם הנפרד של שני התאים כבר נקבע. זה הוביל אותו להציע את תאוריית "הפסיפס" של האפיגנזה שלו: לאחר כמה חלוקות תאים העובר יהיה כמו פסיפס, כל תא ממלא את התפקיד הייחודי שלו בעיצוב כולו.
לאחר כמה שנים התאוריה של רו הופרכה על ידי מחקריו של עמיתו הנס דריש (אנ') ומאוחר יותר, ביתר דיוק, הראה הנס שפמן כי ככלל, מסקנותיו של דריש היו נכונות, אך תוצאות כמו זו של רו עשויות להתקבל לאחר התערבות במישורים מסוימים. למרות ההתקדמות המוקדמת הזו לכשל של רדוקציוניזם, המתודולוגיה המכנית החלוצית של רו הייתה עתידה להתגלות כפורייה ביותר בביולוגיה של המאה ה-20.
כתבים נבחרים

Der Kampf der Teile im Organismus (1881)
Beiträge zur Entwinckelungsmechanik des Embryo (1885)
Über die Entwicklungsmechanik der Organismen (1890)
Geschichtliche Abhandlung über Entwicklungsmechanik (two volumes, 1895)
Gesammelte Abhandlungen über Entwickelungsmechanik der Organismen (בגרמנית). Leipzig: Wilhelm Engelmann. 1895.
Über die Bedeutung geringer Verschiedenheiten der relativen Grösse der Furchungszellen für den Charakter des Furchungsschemas (בגרמנית). Halle: Carl August Schwetschke. 1896.
Die Entwicklungsmechanik (1905)
Terminologie der Entwicklungsmechanik (1912).
ביאורים

↑  התהליך שבו צמחים, בעלי חיים ופטריות מתפתחים מזרע, נבג או ביצה דרך רצף של שלבים שבהם תאים מתמיינים ונוצרים איברים.
הערות שוליים

↑  "Animals and alternatives in testing". אורכב מ-המקור ב-2006-02-25.
| --- | --- |
בקרת זהויות :  NLI: 987007274180805171  PLWABN: 9810670780605606  BIBSYS: 90553566  BnF: cb102885819 (data)  CiNii: DA03882405  GND: 118750038  ISNI: 0000 0001 0977 7770  LCCN: n87144436  NKC: nlk20000091764  NLA: 35256080  NTA: 071099425  RERO: 02-A003766619  SNAC: w6h1667q  SUDOC: 112411703  Trove: 884614  VIAF: 59879459   WorldCat (עם VIAF): 59879459 
Gesammelte Abhandlungen über Entwickelungsmechanik der Organismen, 1895
3D (שיר)

"3D" (בעברית: "תלת מימד") הוא שיר של הזמר הדרום קוריאני ג'ונגקוק מ-BTS בהשתתפות הראפר האמריקאי ג'ק הארלו, שפורסם כסינגל ב-29 בספטמבר 2023 דרך ביג היט מיוזיק. הוא מופיע באלבום האולפן הראשון של ג'ונגקוק Golden, שפורסם ב-3 בנובמבר 2023. "3D" תואר כשיר פופ ו-R&B, הוא נכתב על ידי ג'ק הארלו, בלאדפופ ודייוויד סטיוארט (אנ') כשהשניים האחרונים אף מפיקים את השיר. רמיקס בהשתתפות הזמר האמריקאי ג'סטין טימברלייק במקום הארלו שוחרר ב-24 בנובמבר 2023.
השיר נכנס למצעדים בלמעלה מארבעים מדינות כולל כניסה לעשירייה הראשונה באוסטרליה, קנדה, יוון, יפן, לטביה, ניו זילנד, פרו, ערב הסעודית, קוריאה הדרומית, טאיוואן, וייטנאם וארצות הברית. בבריטניה, הפך בכך ג'ונגקוק לאמן הקיי-פופ הראשון שהכניס שני שירים ברציפות לחמישייה המובילה במצעד הסינגלים הבריטי.
רקע ופרסום

ב-24 בספטמבר 2023, ביג היט מיוזיק הכריזה על "3D" כסינגל הסולו השני של ג'ונגקוק, אחרי "Seven" שהגיע אל המקום הראשון בבילבורד הוט 100. בהכרזה נאמר: "סינגל הסולו השני של ג'ונגקוק, '3D (בהשתתפות ג'ק הארלו),' הוא שיר R&B פופ עם ביטויים מחוכמים של רגשות כלפי אדם בלתי ניתן להשגה מנקודות המבט של הממד הראשון, השני והשלישי. התכונן לפגוש את הצד הבוגר עוד יותר של ג'ונגקוק אחרי 'Seven'. ג'ק הארלו מופיע בשיר זה, מביא את סגנון הראפ הייחודי שלו ומוסיף שמחה לשיר."
ב-30 באוקטובר 2023 פורסם רמיקס של הדי ג'יי האמריקאי MK לשיר כסינגל דיגיטלי.
הצלחה מסחרית

"3D" נכנס למקום החמישי במצעד הסינגלים הבריטי, מה שהפך את ג'ונגקוק לאמן הסולו הקוריאני הראשון שהכניס שני שירים לחמישייה הראשונה במצעד, "Seven" נכנס כמה חודשים קודם לכן למקום השלישי. בעבר, אמן הסולו הקוריאני היחיד שהכניס שני שרים לעשירייה הראשונה היה סיי, עם "Gangnam Style" שהגיע בשיאו למקום הראשון ב-2012 ו-"Gentleman" (אנ') שהגיע בשיאו למקום העשירי ב-2013.
"3D" הוא הכניסה השנייה של ג'ונגקוק לעשירייה הראשונה בבילבורד הוט 100 והכניסה הרביעית של ג'ק הארלו. השיר נכנס למקום החמישי במצעד שפורסם ב-14 באוקטובר 2023, עם 13.6 מיליון השמעות, 3.1 מיליון האזנות ברדיו ו-87,000 הורדות. הוא היה הסינגל הדיגיטלי הנמכר ביותר בשבוע הפרסום שלו (אנ'), והפך לכניסה השלישית למקום הראשון גם של ג'ונגקוק וגם של הארלו במצעד השירים הדיגיטליים. ג'ונגקוק הוא החבר הראשון ב-BTS שההכניס יותר משיר אחד לעשירייה הראשונה בהוט 100.
ברחבי העולם, הורד "3D" 119,000 פעמים וצבר 104.3 מיליון השמעות בתקופה שבין ה-29 בספטמבר ל-5 באוקטובר 2023 והפך לשיר השני של ג'ונגקוק שהגיע היישר למקום הראשון במצעד בילבורד גלובל 200 שפורסם ב-14 באוקטובר. הוא החבר היחיד ב-BTS שהכניס שני שירים למקום הראשון כאמן סולו. מחוץ לארצות הברית, הורד "3D" 70,000 פעמים, צבר 91 מיליון השמעות באותה תקופת זמן והגיע גם לראש הבילבורד גלובל ללא ארצות הברית, הכניסה השנייה של ג'ונגקוק למקום הראשון במצעד, אחרי "Seven". בשביל הארלו, זהו השיר הראשון שהגיע למקום הראשון בשני המצעדים הגלובליים, לאחר שבעבר הגיע שלוש פעמים לעשירייה הראשונה בלבד.
וידאו קליפ

לצד השיר פורסם וידאו קליפ בבימוי דרו קירש (אנ'). הקליפ מציג את ג'ונגקוק שר את השיר בזמן שהוא מדבר בתא טלפון, ומבצע כוריאוגרפיה עם קבוצת רקדנים. הארלו מצטרף אליו למשחק שחמט בבית קפה בצד הדרך ושר את הראפ שלו.
פרסים ומועמדויות

"3D" זכה בשלושה גביעי מקום ראשון רצופים בין ה-5 ל-19 באוקטובר 2023 של אם קאונטדאון ובשני פרסי פופולריות של מלון לשבועות שמסתיימים ב-9 וב-16 באוקטובר.
| פרס | תאריך | קטגוריה | תוצאה | מקור |
| --- | --- | --- | --- | --- |
| פרס המוזיקה של בילבורד | 12 בדצמבר 2024 | שיר הקיי-פופ העולמי המוביל | מועמדות |  |
רשימת רצועות

סינגל CD, הורדה דיגיטלית והזרמה
"3D" (מפורש) – 3:21
"3D" (אינסטרומנטלי) – 3:19
"3D" (גרסה אלטרנטיבית) – 2:42
מיני-אלבום רמיקסים דיגיטלי
"3D" (מפורש) – 3:21
"3D" (אינסטרומנטלי) – 3:19
"3D" (גרסה אלטרנטיבית) – 2:42
"3D" (רמיקס של A. G. קוק (אנ')) – 3:08
"3D" (גרסה נקייה) – 3:22
"3D" (גרסה מהירה) – 2:48
"3D" (גרסה איטית) – 3:56
רמיקס של MK – סינגל דיגיטלי
"3D" (רמיקס של MK – גרסה מפורשת) – 3:06
רמיקס של ג'סטין טימברלייק – סינגל דיגיטלי
"3D" (רמיקס של ג'סטין טימברלייק) – 2:40
נתוני מכירות ותארים

| מקום | תארים | מכירות |
| --- | --- | --- |
| קנדה קנדה (Music Canada) | פלטינה | 80,000  |
סטרימינג
| יפן יפן (RIAJ) | זהב | 50,000,000* |
 נתוני מכירות + סטרימינג המבוססים על התואר בלבד. * נתוני סטרימינג בלבד מבוססים על התואר בלבד.
היסטוריית יציאות לאור

| מדינה | תאריך | פורמטים | גרסה | חברת תקליטים |
| --- | --- | --- | --- | --- |
| בריטניה | 29 בספטמבר 2023 | סינגל CD (אנ') | אלטרנטיבית | ביג היט |
| ארצות הברית | 29 בספטמבר 2023 | סינגל CD (אנ') | מקורית • אלטרנטיבית | ביג היט |
| עולמי | 29 בספטמבר 2023 | הורדת מוזיקה • הזרמת מוזיקה | מקורית • אלטרנטיבית | ביג היט |
| עולמי | 2 באוקטובר 2023 | מיני-אלבום | מקורית • אלטרנטיבית | ביג היט |
| עולמי | 30 באוקטובר 2023 | הורדת מוזיקה • סטרימינג | רמיקס של MK | ביג היט |
| איטליה | 9 בנובמבר 2023 | רדיו איירפליי | אלטרנטיבית | ביג היט |
| עולמי | 24 בנובמבר 2023 | הורדת מוזיקה • סטרימינג | רמיקס של ג'סטין טימברלייק | ביג היט |
ביאורים

עטיפת הגרסה האלטרנטיבית כוללת את אותו עיצוב אך היא בצבע כתום-אפרסק במקום זאת, בעוד שעטיפת המיני-אלבום רמיקסים הדיגיטלי היא אדומה, עטיפת הרמיקס של MK שחורה, ועטיפת הרמיקס של ג'סטין טימברלייק זהובה.
↑  עטיפת הגרסה האלטרנטיבית כוללת את אותו עיצוב אך היא בצבע כתום-אפרסק במקום זאת, בעוד שעטיפת המיני-אלבום רמיקסים הדיגיטלי היא אדומה, עטיפת הרמיקס של MK שחורה, ועטיפת הרמיקס של ג'סטין טימברלייק זהובה.
↑  בהמשך קיבל גם ג'סטין טימברלייק קרדיט ככותב בעקבות הרמיקס בהשתתפותו.
↑  בין ה-29 בספטמבר ל-5 באוקטובר
פירקט

פירקט (בדנית: Fyrkat) הוא מבצר טבעת ויקינגי לשעבר בדנמרק, המתוארך לשנת 980 לספירה לערך. הוא ממוקם ליד העיירה הוברו (אנ'), במרחק מה מהקצה הנוכחי של פיורד מריאגר (אנ') בצפון יוטלנד. המבצר בנוי על חלקת אדמה צרה, שבצדה האחד נחל ובצדדים האחרים שטח ביצתי. מיקום זה היה מאפשר שליטה על התנועה בנתיב היבשתי הראשי בין אולבורג לאורהוס.
מבצר פירקט צורף יחד עם מבצרי טבעת ויקינגיים אחרים (אגרסבור, נונאבגן, טרלבור ובוררין), לאתר המורשת העולמית "מבצרי הטבעת מתקופת הוויקינגים" של אונסק"ו, שהוכרז במושב ה-45 של ועדת המורשת העולמית, שהתכנסה בריאד בערב הסעודית בין 10 ל-25 בספטמבר 2023.